Produse și servicii furnizate în 2013 (2012)

Cursuri, seminare și conferințe Colegiul a desfășurat în total 72 (82) de activități în săli de curs (cursuri, seminare și conferințe). În urma analizei evaluărilor privind activitățile desfășurate, se constată faptul că nivelul general de satisfacție privind activitățile colegiului și rezultatele obținute în materie de învățare a rămas tot de 94 % (93 %). Colegiul a reunit cel mai mare număr de participanți din istoria sa: 2 251(2 098) de participanți din cadrul organismelor de aplicare a legii și 707 (772) formatori din 42 (33) de țări (state membre ale UE și țări terțe) și 27 de organisme ale UE și internaționale. Rata de prezență (numărul participanților/numărul locurilor disponibile) a crescut în mod semnificativ, ajungând la cel mai înalt nivel înregistrat până în prezent, respectiv 116 % (96 %), ceea ce indică o cerere sporită de formări organizate de colegiu. Colegiul însuși a organizat 19 (15) activități în sprijinul rețelei și a inițiat o procedură de depunere a cererilor în vederea încheierii unor acorduri de grant pentru 2014. Nu s-a amânat nicio activitate pentru următorul an calendaristic. Relații externe În 2013, colegiul și-a continuat cooperarea fructuoasă cu țări candidate și potențial candidate la aderarea la Uniunea Europeană, cu țări incluse în politica europeană de vecinătate și în Parteneriatul estic, precum și cu parteneri strategici, cu agenții din domeniul JAI și cu instituții ale UE, inclusiv cu Serviciul European de Acțiune Externă. În 2013, colegiul a semnat două acorduri de lucru cu Albania și cu Federaţia Rusă (în semn de recunoaștere, în 2013, a avut loc la Moscova prima activitate comună Federația Rusă-CEPOL), precum și un acord cu Agenția Europeană pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție (eu-LISA). Au continuat negocierile cu fosta Republică iugoslavă a Macedoniei și cu Bosnia și Herțegovina și s-au inițiat contacte oficiale cu Kosovo și cu Armenia, care au condus la organizarea a două misiuni la nivel de experți în aceste țări, în vederea explorării oportunităților de cooperare. S-au stabilit contacte și cu părți implicate în aplicarea legii din Statele Unite ale Americii. Colegiul și-a încheiat cu succes mandatul de președinte al Grupului de contact al agențiilor din domeniul justiției și afacerilor interne, desfășurând activitățile comune convenite, care au fost incluse într-un raport final validat de Comitetul permanent pentru securitate internă (COSI). În 2013, colegiul a sprijinit șapte proiecte de consolidare a capacității implementate de state membre ale UE. Tematica acestor proiecte a variat, de la metodologii de e-learning la activități de formare în materie de combatere a exploatării sexuale a copiilor și de la gestionarea crizelor civile la alte subiecte importante pentru acest domeniu de politică. Elaborarea de manuale și de programe (comune) în domeniul formării Manualul pentru formatorii SIRENE a fost utilizat în contextul activităților SIRENE derulate în 2013 și a fost actualizat de Comitetului pentru formare SIRENE. Acesta va fi distribuit către Secretariatul General al Consiliului Uniunii Europene la începutul anului 2014. Programa comună privind traficul de droguri a fost actualizată și s-au elaborat două programe comune noi: Combaterea terorismului și Eurojust, aceasta din urmă beneficiind de implicarea fermă a unor experți ai Eurojust. Un expert al Europol a contribuit la programa comună privind combaterea terorismului, iar Europol a furnizat o serie de observații referitor la programa comună privind traficul de droguri (în 2012, s-au actualizat patru programe comune și s-a finalizat o programă comună). Cercetare și știință Conferința anuală a colegiului din 2013 privind cercetarea și știința în domeniul polițienesc în Europa, intitulată Policing civil societies in times of economic constraints (Acțiuni polițienești derulate la nivelul societăților civile în perioade marcate de constrângeri economice), a atras 126 (120) de participanți din state membre ale UE și din alte țări și a fost primită cu căldură. Contribuțiile prezentate cadrul conferinței au fost puse la dispoziție pe site-ul web al colegiului și un volum dedicat conferinței se află în curs de pregătire în scopul publicării. Cu sprijinul Rețelei corespondenților naționali din domeniul cercetării și al științei, coordonată de colegiu, precum și cu sprijinul Grupului de lucru pentru schimbul de cunoștințe, s-au publicat pe site-ul web două numere noi ale publicației European Police Science and Research Bulletin (Buletinul european privind cercetarea și știința în domeniul polițienesc). De asemenea, s-a pus la dispoziție o pagină web destinată colectării de publicații științifice în domeniul polițienesc, publicate cu privire la subiecte legate de Uniunea Europeană. Biblioteca electronică a colegiului, e-Library, a continuat să funcționeze ca „bancă de informații” pusă la dispoziția utilizatorilor înregistrați ai rețelei electronice e-Net. Programul european de schimb pentru personalul din domeniul polițienesc Programul european de schimb pentru personalul din domeniul polițienesc pentru 2013, derulat de colegiu, a cuprins șase segmente și o vizită de studiu, după cum urmează: — un segment general dedicat înalților responsabili de poliție; — un segment dedicat comandanților; — un segment dedicat formatorilor; — un segment dedicat cercetătorilor; — un segment cooperării între agenții; — un segment dedicat țărilor incluse în politica europeană de vecinătate-Balcanii de Vest; — vizite de studiu realizate la Europol (două vizite), Frontex, OEDT și OLAF. Programul a inclus teme care rezultă din prioritățile Programului de la Stockholm, din ciclul de politică al UE, precum și din solicitările adresate de statele membre. Vizitele de schimb au fost organizate pe o bază bilaterală, având o durată de maximum 12 zile calendaristice și de minimum 5 zile lucrătoare. Vizitele de studiu au fost organizate pe o perioadă de 3-5 zile la organizațiile menționate mai sus. Pentru prima dată, la Programul european de schimb pentru personalul din domeniul polițienesc au participat țările din Balcanii de Vest, Turcia și țările din Parteneriatul estic. S-au reunit 444 (293) de participanți din 25 de state membre și din țările care fac parte din politica europeană de vecinătate-Balcanii de Vest, participarea atingând cel mai înalt nivel înregistrat de la începerea programului, în 2007. Programul a avut la dispoziție un buget puțin mai mare de 6 00 000 de euro finanțat de colegiu, iar rata de utilizare a acestuia a depășit 95 %. Reacțiile primite de la 135 de persoane care au participat la schimburi și de la 54 de participanți la vizite au indicat că Programul european de schimb pentru personalul din domeniul polițienesc înregistrase o rată remarcabilă de satisfacție de 98 %. Rețeaua electronică (e-Net) — În noiembrie, a avut loc o reuniune a managerilor naționali ai rețelei e-Net. Instrumentul Learning Management System (Sistemul de gestionare a învățării) al colegiului s-a dovedit a fi de succes, atât prin faptul că a actualizat și îmbunătățit suportul online pus la dispoziția activităților colegiului, cât și prin faptul că oferă o platformă de schimb de informații în cadrul rețelei colegiului. De asemenea, s-au pus la dispoziție platforme deschise, care, într-un context de învățare în rețea, permit membrilor comunităților de practică să învețe unii de la alții sau împreună, cu ajutorul unei tehnologii online ușor de utilizat. Învățare online (e-Learning) — În 2013, colegiul a dezvoltat 3 (4) module e-Learning noi și a actualizat 2 (0) module e-Learning existente, având următoarele teme: Spălarea de bani, SISI II, Decizia Pruem, Europol și Criminalitatea cibernetică. Dezvoltarea modulului online privind ciclul de politică al UE a fost finalizat în 2013 și adoptat în ianuarie 2014. În prezent, sunt disponibile 19 module online. — În cursul anului 2013, un total de 1 994 (1 961) de utilizatori unici au vizitat modulele online de învăţare și s-au organizat 31 de seminare online (webinars), la care au participat 3 562 (1 667) de persoane. De asemenea, în 2013, au fost active zece platforme destinate comunităților de practică, în cadrul cărora au făcut schimb de informații și au învățat din experiențele fiecăruia dintre ei 2 063 de profesioniști din diferite domenii legate de poliție și de educație polițienească.